Koostööleping nr 541

05.04.2024

Tervise Arengu Instituut (edaspidi TAI), keda esindab TAI direktor Annika Veimer, ja Kaitsevägi (edaspidi partner), keda esindab Kaitseväe põhimääruse ja Kaitseväe juhataja 09.10.2014 käskkirja nr 279 alusel Kaitseväe Akadeemia (edaspidi KVA) ülem brigaadikindral Vahur Karus (edaspidi koos pooled ja eraldi pool), on sõlminud koostöölepingu (edaspidi leping) järgnevas.

1.	Üldsätted
1.1.	Lepingu dokumendid koosnevad lepingust ja lepingu lisadest.
1.2.	Lepingu lisa 1 sisaldab projekti kirjeldust kehalise aktiivsuse aluseks olevate psühholoogiliste tegurite tugevdamiseks ajateenistuse jooksul Kaitseväes.
1.3.	Leping jõustub allakirjutamisest ja kehtib kuni 31.12.2027.

2.	Lepingu eesmärk
2.1.	Lepingu põhieesmärk on arendada poolte vahel teadus- ja arendustegevuse kaudu koostööraamistikku spordi- ja soorituspsühholoogia valdkonnas, reguleerida poolte koostööd ning määrata kindlaks nende õigused ja kohustused.
2.2.	Pooled tegutsevad ühiselt selle nimel, et arendada ajateenijate tervisega seotud kehalist aktiivsust, kehalist töövõimet ja kehalist kirjaoskust tugevdavat sekkumist Kaitseväes.

3.	Koostöötegevused ja mõõdikud
3.1.	Lepingu raames läbiviidavate koostöötegevustena on käsitletavad:
3.1.1.	teadlaste ja ekspertide kaasamine Kaitseväe väljaõppe arendamisse;
3.1.2.	KVA akadeemiliste töötajate kaasamine õppe-, teadus- ja arendustegevustesse sõjateadusliku ekspertiisi eesmärgil;
3.1.3.	projektiga seotud ettekannetega esinemine Kaitseministeeriumi valitsemisala teadusüritustel ja infovahetuskoosolekutel;
3.1.4.	bakalaureuse- ja magistritaseme tudengite uurimistööde juhendamine;
3.1.5.	ühiste teaduspublikatsiooni(de) kirjutamine ja avaldamine;
3.1.6.	muud teemakohased tegevused, mis otseselt toetavad punktis 2 loetletud ülesande täitmist.
3.2.	Punktis 3.1 nimetatud koostöötegevuste edukust hinnatakse järgmiste koondmõõdikute abil:
3.2.1.	lepingu lõpuks on välja töötatud meetodid ajateenijate tervisega seotud kehalise aktiivsuse, kehalise töövõime ja kehalise kirjaoskuse tugevdamiseks;
3.2.2.	koostöölepingu lõpuks on rahvusvahelisse teadusajakirja sisse antud vähemalt üks ühine teaduspublikatsioon, mis vastab Eesti Teadusinfosüsteemi teadustegevuse tulemuste klassifikaatori punktile 1.1.

4.	Poolte õigused ja kohustused
4.1.	TAI
4.1.1.	Teeb tõhusat koostööd KVA-ga ja arvestab koostöötegevuste läbiviimisel KVA poolt edastatud märkuste ja juhistega.
4.1.2.	Tutvustab koostöötegevusi Kaitseväes korraldatud (teadus)sündmustel.
4.1.3.	Jagab KVA-ga vastastikusel kokkuleppel ja vajadusepõhiselt uurimistöö käigus kogutud andmeid.
4.1.4.	Kooskõlastab uurimistöö läbiviimise asjakohase eetikakomiteega.
4.2.	Partner
4.2.1.	Osaleb aktiivselt vajalikes koostöötegevustes.
4.2.2.	Korraldab TAI ja Kaitseväe struktuuriüksuste infovahetust.
4.2.3.	Tagab, et TAI on informeeritud lepinguga seonduvate Kaitseministeeriumi ja Kaitseväe käimasolevate teadus- ja arendusprojektide eesmärkidest ja kulgemisest, järgides sealjuures sätestatud julgeolekunõudeid ja konfidentsiaalsustingimusi.
4.3.	Pooled
4.3.1.	Täidavad oma kohustusi nõuetekohaselt, mõistlikult, heas usus ja järgides vajalikku hoolsust ning arvestades valdkondlikke tavasid.
4.3.2.	Ei vastuta kohustuste täitmata jätmise või mittekohase täitmise eest, kui selle on põhjustanud teise poole tegevus või tegevusetus.

5.	Koostöötegevuste juhtimine
5.1.	Lepingu täitmiseks vajalike koostöötegevuste elluviimist juhivad ja koordineerivad Kaitseväe Akadeemia rakendusuuringute osakonna nooremteadur kpt Jorma Helenurm, jorma.helenurm@mil.ee ja Tervise Arengu Instituudi külalisteadur Aave Hannus.

6.	Julgeolekunõuded, konfidentsiaalsus ja intellektuaalomandi kuuluvus
6.1.	TAI kohustub täitma Kaitseministeeriumi ja tema valitsemisala asutustes kehtivaid julgeolekureegleid, mida KVA on TAI-le eelnevalt tutvustanud. Juhul, kui TAI kasutab alltöövõtjaid, tuleb need eelnevalt kirjalikult kooskõlastada KVA-ga ning ka neile rakenduvad kõik lepingus sätestatud julgeolekunõuded. Alltöövõtjate poolt julgeolekunõuete täitmise eest vastutab TAI.
6.2.	Asutusesiseseks kasutamiseks tunnistatud teavet töödeldakse vaid mõlema poole automatiseeritud infosüsteemides, mis on kaetud asutusesiseste fikseeritud ja dokumenteeritud infoturbereeglitega.
6.3.	Pooled töötlevad asutusesiseseks kasutamiseks tunnistatud teavet avaliku teabe seaduse ja selle rakendusaktidega sätestatud korras.
6.4.	TAI ei tohi asutusesiseseks kasutamiseks tunnistatud teavet reprodutseerida ega avaldada mistahes kolmandatele isikutele, sh isikutele, kellel puudub vastav juurdepääsuõigus ja teadmisvajadus.
6.5.	Pooled peavad lepingu täitmise käigus teatavaks saanud informatsiooni konfidentsiaalseks ja neil on keelatud selle kolmandatele isikutele teatavaks tegemine ilma info omaja kirjaliku nõusolekuta, välja arvatud seaduses ettenähtud juhtudel.
6.6.	Konfidentsiaalse teabe identifitseerimiseks peab see olema kas kirjalikus või digitaalses vormis, varustatuna märkega "konfidentsiaalne". Kui konfidentsiaalset teavet edastatakse poolele esmakordselt suulises vormis, kohustub edastaja andma teabele kirjaliku või digitaalse vormi koos eelnimetatud märkega 10 (kümne) tööpäeva jooksul arvates selle suulise konfidentsiaalse teabe edastamisest. Nimetatud vorminõude täitmata jätmine ei anna pooltele ega teistele isikutele õigust suulises vormis edastatud konfidentsiaalset teavet avalikustada.
6.7.	Kaitseväel on õigus kontrollida juurdepääsupiiranguga teabe kaitsenõuete täitmist TAI poolt.
6.8.	TAI on kohustatud kuni 10 (kümne) tööpäeva jooksul vastama Kaitseväe päringule, mis puudutab lepingu täitmise käigus töödeldud teavet, selle kaitse meetmeid või lepingust tulenevate julgeolekunõuete järgimist TAI poolt.
6.9.	TAI kohustub kaitsma lepingu käigus edastatud või loodud asutusesiseseks kasutamiseks tunnistatud teavet ka pärast lepingu lõppemist kuni teabel märgitud juurdepääsupiirangu tähtajani.
6.10.	Lepingus kirjeldatud julgeolekunõuete (sh kooskõlastus- ja teabeturbereeglid) oluline rikkumine või julgeolekunõuete täitmise kohta teadlik valeandmete esitamine TAI poolt on aluseks lepingu ühepoolsele ennetähtaegsele ülesütlemisele Kaitseväe poolt.
6.11.	Varalised õigused lepingu tegevuste elluviimisel tekkinud tulemuste suhtes kuuluvad poolele, kelle töötajad on selle loonud. Kumbki pool annab enda poolt loodud tulemuse üleandmisega selle tulemuse kasutamiseks lihtlitsentsi.
6.12.	Kui lepingu tegevuste elluviimisel tekkinud teadus- ja arendustegevuse tulemus on loodud poolte personali poolt ühiselt, kuulub see tulemus ja intellektuaalomandi varalised õigused pooltele ühiselt. Sellisel juhul sõlmivad pooled täiendava intellektuaalomandi kasutamise ja haldamise lepingu, sh tulemuse õiguskaitse taotlemise ja tulemuse kasutamise tingimuste suhtes.

7.	Muud tingimused
7.1.	Lepingu muutmine toimub poolte vahel sõlmitud kirjaliku kokkuleppega, mis vormistatakse lepingu lisana.
7.2.	Pooltel on õigus leping omavahelisel kirjalikul kokkuleppel igal ajal lõpetada. 
7.3.	Lepingu lõppemisel mis tahes põhjusel jäävad kehtima sätted, mis puudutavad poolte õigusi ja kohustusi pärast lepingu lõppemist.
7.4.	Vääramatu jõu asjaolude ilmnemisel teevad pooled kõik endast sõltuva, et vältida võimalikku kahju. Vääramatu jõu puhul pikeneb kohustuste täitmise tähtaeg selle aja võrra, mille jooksul vääramatu jõu asjaolud ilmnesid.
7.5.	Kõik vaidlused lepingu ja selle lisade täitmise, muutmise või lõpetamise üle lahendatakse pooltevaheliste läbirääkimiste teel.
7.6.	Lepinguga reguleerimata küsimustes lähtuvad pooled Eesti Vabariigis kehtivatest õigusaktidest.

8.	Lõppsätted
8.1.	Leping jõustub, kui mõlemad pooled on selle digitaalselt allkirjastanud.
8.2.	Poolte vahelised lepingu täitmisega seotud teated (sealhulgas lepingu kontaktisikute muutmine) peavad olema kirjalikus vormis, välja arvatud juhtudel, kui sellised teated on informatsioonilise iseloomuga, mille edasiandmisega teisele poolele ei kaasne õiguslikke tagajärgi.
8.3.	Lepinguga seotud teabe vahetamiseks määravad pooled enda kontaktisikud:
8.3.1.	TAI kontaktisik krooniliste haiguste osakonna juhataja Merle Havik, tel: 5191 5740, e-post: merle.havik@tai.ee;
8.3.2.	partneri kontaktisik Kaitseväe Akadeemia rakendusuuringute osakonna teadustöö korralduse spetsialist Epp Leete, tel. 717 6253, e-post epp.leete@mil.ee. 

9.	Allkirjad

Kaitsevägi	Vahur Karus	[ allkirjastatud digitaalselt ]

Tervise Arengu Instituut	Annika Veimer	[ allkirjastatud digitaalselt ]